**Robert Junius**, eller **Robertus Junius** (født *Robert de Jonghe* i 1606 i Rotterdam i Nederland, død 22. august 1655 i Amsterdam), var en nederlandsk-reformert misjonær på Taiwan (da kjent som Formosa) fra 1629 til 1643. Han var sammen med Antonius Hambroek og Joannes Cruyf blant de lengsttjenende misjonærer på Formosa da øya var del av det nederlandske kolonivelde.

Liv og virke
------------

### Misjon på Formosa

Etter ankomsten på Formosa bosatte Junius seg i landsbyen Sakam, i nærheten av Fort Provintia i det som i dag er del av Tainan.

Han beskrives som mer energisk enn sin samtidige, Georgius Candidius, og tok del i «temmingen» av taiwanere etter at seksti hollendere var blitt drept av folk fra Mattau. Dette skjedde ved et kort straffetokt der nederlandske styrker gikk løs på landsbyer i området og drepte «noen få dusin» innfødte. En *Pax Hollandica* fulgte etter at de gjenstridige stammer slik var blitt kuet. Etter at felttoget var over oppfordret Junius gjentatte ganger myndighetene i Batavia om å sende flere geistlige til Formosa for å bistå med trosopplæringen og omvendelsen av innfødte, noe som ble støttet av den daværende guvernør, Hans Putmans. Men hans fremstøt møtte bare døve ører i Batavia, som var det administrative senter for de nederlandske kolonier i Det fjerne østen.

I 1641 ble han kalt til Batavia for å rapportere til konsistoriet, det religiøse administrative styre for Asia, og ble der spurt om han ønsket å fortsette på Formosa. Han gikk med på å fortsette i to år, på betingelse av at han fikk økt sitt salær og at styret skrev til guvernør Paulus Traudenius om ham fordi denne hadde voldet ham besvær. Han vendte så tilbake til Formosa og ble der til sent i 1643. 

Junius forestod et høyt antall dåp, selv om hans virke begrenset seg til noen få landsbyer rundt de nederlandske støttepunktene Fort Zeelandia og Fort Provintia.

### Tilbake til Holland

Den 4. desember 1643 dro Junius atter til Batavia. Der ble han igjen bedt om å fortsette på Formosa, men denne gang avslo Junius og dro i stedet hjem til Holland. Der levde han til sin død i Amsterdam i 1655.

Referanser
----------

1. ↑   British Museum person-institution thesaurus, «Robert Junius», British Museum person or institution ID 151650[Hentet fra Wikidata]
2. ↑   CERL Thesaurus, CERL-ID cnp00580264, besøkt 9. oktober 2017[Hentet fra Wikidata]
3. ↑   Faceted Application of Subject Terminology, FAST-ID 171730, besøkt 9. oktober 2017[Hentet fra Wikidata]
4. ↑   Digitale Bibliotheek voor de Nederlandse Letteren, «Robertus Junius», DBNL-id juni017[Hentet fra Wikidata]
5. ↑   Biografisch Portaal, «Robertus Junius», Biografisch Portaal number 24053761[Hentet fra Wikidata]
6. ↑  Gerald H. Anderson (1999). *Gerald H. Anderson*. Wm. B. Eerdmans. s. 347. ISBN 0802846807.
7. ↑  De Gids. Jaargang 56
8. ↑  William Campbell (1903). *Formosa under the Dutch: Described from Contemporary Records*. s. 86.
9. ↑  Murray A. Rubenstein (1999). *Taiwan: A New History*. M.E. Sharpe. s. 12. ISBN 9781563248160.
10. ↑  William Campbell (1903). *Formosa under the Dutch: Described from Contemporary Records*. s. 80.
11. ↑  «Robertus Junius». Nieuw Nederlandsch biografisch woordenboek. Besøkt 21. april 2009.

  


|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** ISNI **·** BPN **·** BPN
 |